b"\n_START_ARTICLE_\nHenrik Vind\n_START_PARAGRAPH_\nHenrik Jakobsen Vind (21. september 1594 Roskilde \xe2\x80\x93 17. februar 1633 R\xc3\xb8gle i Sk\xc3\xa5ne) var en dansk admiral i Christian 4.'s tid._NEWLINE_Han ejede fra 1612 Klarupg\xc3\xa5rd ved \xc3\x85lborg sammen med broderen Iver Vind. Fra 1627 til 1633 havde han Bakke Kloster i Trondhjem i forlening og k\xc3\xb8bte 1630 Aggersvold ved Jyderup. Samme \xc3\xa5r blev han gift med Margrete Pedersdatter Laxmand (1611-1681) og fik med hende g\xc3\xa5rden R\xc3\xb8gle i Sk\xc3\xa5ne.\n_START_SECTION_\nTjeneste i Holland og Belgien\n_START_PARAGRAPH_\nHenrik Vind gik f\xc3\xb8rst i skole i Roskilde og kom siden i Sor\xc3\xb8 Skole._NEWLINE_I 1607 deltog han i Jakob Ulfeldts gesandtskab til Holland, hvor han tog tjeneste og forblev indtil 1610. Under Kalmarkrigen tjente han som frivillig under kaptajn Gabriel Kruse p\xc3\xa5 den danske fl\xc3\xa5de. Efter fredslutningen drog han igen udenlands og tog tjeneste i Belgien.\n_START_SECTION_\nSkibskaptajn og admiral\n_START_PARAGRAPH_\nI 1616 vendte Vind hjem til Danmark og blev udn\xc3\xa6vnt til skibskaptajn. 1618 havde han en tid tilsyn med Bremerholm, men ellers f\xc3\xa6rdedes han mest ude som skibschef. 1622-23 konvojerede han s\xc3\xa5ledes k\xc3\xb8bmandsskibe til Spanien, 1625 kommanderede han som admiral en mindre eskadre ved Elben, der skulle forhindre kongens fjender i Tyskland i at f\xc3\xa5 forsyninger. I sommeren 1627 var han admiral for en eskadre p\xc3\xa5 Weseren og i vinteren 1627-28 for fl\xc3\xa5den i \xc3\x98sters\xc3\xb8en; i for\xc3\xa5ret 1628 sendtes han igen til Elben, og 1629 kommanderede han sammen med Gabriel Kruse fl\xc3\xa5den i \xc3\x98sters\xc3\xb8en. 1630 deltog han som kvartalsadmiral p\xc3\xa5 skibet Lindormen i kampen mod Hamborg, og \xc3\xa5ret efter krydsede han med en eskadre i Vesterhavet for at opbringe fribyttere._NEWLINE_Vind d\xc3\xb8de 1633 p\xc3\xa5 R\xc3\xb8gle i Sk\xc3\xa5ne. Enken Margrete Laxmand \xc3\xa6gtede 1641 generalmajor Joachim Breda."